KIRJALLINEN KYSYMYS E-3171/97 komissiolle esittäjä(t): Friedhelm Frischenschlager (ELDR) (13. lokakuuta 1997)

Aihe: Naisten ja miesten tasa-arvoiset mahdollisuudet Euroopan unionissa

Mitä toimenpiteitä komissio aikoo toteuttaa tulevaisuudessa naisiin kohdistuvan väkivallan ja erityisesti pornografiassa ja prostituutiossa ilmenevän naisten seksuaalisen väärinkäytön ehkäisemiseksi?

Millä tavoin Euroopan komissio aikoo ottaa kansalaisjärjestöt mukaan toimintaan tulevaisuudessa?

Mitä toimenpiteitä komissio aikoo toteututtaa, jotta naisten ja miesten rekrytoinnissa olisi mahdollista saavuttaa tasapaino Euroopan unionin toimielinten virkoja täytettäessä?

Kuinka monta Itävallan naispuolista kansalaista työskentelee tällä hetkellä unionin toimielimissä (neuvosto, komissio, parlamentti)? Jos tätä lukua verrataan Suomea ja Ruotsia koskeviin lukuihin - jotka liittyivät unionin jäseniksi myös tammikuussa 1995 - miltä Itävallan tilanne näyttää?

Komission jäsenen Erkki Liikasen komission puolesta antama vastaus (20. marraskuuta 1997)

Arvoisan parlamentin jäsenen huolena olevan naisiin kohdistuvan väkivallan, erityisesti seksuaalisen väärinkäytön, ehkäisemisen osalta komissio on tietoinen näiden ilmiöiden huolestuttavasta kehityksestä ja tukee vuoden 1997 talousarviossa kolmella miljoonalla eculla Daphne-aloitteen toimenpiteitä naisiin, nuoriin ja lapsiin kohdistuvan väkivallan torjumiseksi. Uusia hankepyyntöjä hyväksytään todennäköisesti vuonna 1998 vuoden 1998 talousarvion ja siihen liittyvien toimintalinjojen tultua hyväksytyiksi.

Tässä yhteydessä komissio kiinnittää erityistä huomiota yhteistyön edistämiseen kansalaisjärjestöjen ja alan viranomaisten välillä, erityisesti sellaisten verkkojen kehittämiseksi tai vahvistamiseksi, joilla tuetaan ja sovitetaan yhteen Euroopan tasolla tietoja ja toimia, jotka liittyvät etenkin naisiin kohdistuvan väkivallan ehkäisemis- ja torjuntatoimenpiteisiin.

Epätasapaino työpaikkojen jakautumisessa, johon arvoisa parlamentin jäsen viittasi, näkyy komissiossa naisten aliedustuksena ura-alueella A ja miesten aliedustuksena ura-alueella C, vaikka kaiken kaikkiaan naisia ja miehiä on lähes yhtä paljon (46 % naisia). Epätasapaino liittyy naispuolisten hakijoiden määrään ja naisten määrään avointen kilpailujen varallaololuetteloissa. Vähentääkseen tätä rakenteellista epätasapainoa komissio hyväksyi vuonna 1995 vuositavoitteet naisten palvelukseen ottamiseksi ura-alueelle A ja naisten nimitykselle johtotehtäviin. Tarkoituksena on ottaa palvelukseen yhtä paljon naisia ja miehiä ura-alueen A perustasolla varallaololuetteloiden sallimissa rajoissa. Tasapainottaakseen naisten ja miesten määrää ura-alueella C ja vedotakseen tehokkaammin miespuolisiin hakijoihin komissio aikoo tehdä tarkemmin selkoa tämän ura-alueen virkamiesten tehtävistä ottaen erityisesti huomioon uusien teknologioiden käytön toimistotyössä.

Komission palvelukseen ottamien itävaltalaisten virkamiesten kokonaismäärä syyskuussa 1997 (kielten alan virkaryhmää lukuun ottamatta) oli 223 virkamiestä, joista 119 eli 53 % oli naisia. Komission samana ajanjaksona palvelukseen ottamista suomalaisista ja ruotsalaisista virkamiehistä (kielten alan virkaryhmää lukuun ottamatta) naisia on suomalaisista virkamiehistä 61 % (161 naista ja 105 miestä) ja ruotsalaisista 64 % (190 naista ja 105 miestä).